TTA บวกต่อ 6% ลุ้นปีนี้พลิกกำไร 927 ลบ. รับค่าระวางสูง – เข้าไฮซีซั่น
TTA บวกต่อ 6% โบรกฯ แนะ “ซื้อ” เป้า 18 บ. คาดปีนี้พลิกกำไร 927 ลบ. อานิสงส์ค่าระวางยังสูง, ธุรกิจ Off-Shore ฟื้นตัว และธุรกิจปุ๋ยในเวียดนามเข้าไฮซีซั่น อาจมี Upside 10 - 15% 
27 ก.ค. 2564


ผู้สื่อข่าวรายงานว่าวันนี้ (27 ก.ค. 2564) ราคาหุ้นบริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 10.32 น. อยู่ที่ระดับ 15.60 บาท เพิ่มขึ้น 0.90 บาท หรือ 6.12% โดยทำจุดสูงสุดที่ 15.60 บาท และทำจุดต่ำสุดที่ 15.00 บาท ด้วยมูลค่าการซื้อขาย 293.86 ล้านบาท

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (27 ก.ค.2564) โดยคาดกำไรไตรมาส 2/2564 เพิ่มขึ้น 19% จากไตรมาสก่อนและพลิกจากขาดทุนในไตรมาส 2/2563 จากทุกธุรกิจที่ฟื้นตัว โดยเฉพาะเรือเทกองที่ได้อานิสงส์จากค่าระวางที่ขึ้น อีกทั้งธุรกิจ Off-Shore ที่ฟื้นตัว และธุรกิจปุ๋ยในเวียดนามที่เข้า High Season สำหรับแนวโน้มกำไรไตรมาส 3/2564 คาดยังเร่งตัวจากค่าระวางที่ยังสูงและทำให้ประมาณกำไรปี 2564 ที่ คาด 927 ล้านบาทพลิกจากขาดทุนปีก่อน อาจมี Upside 10 – 15% 
ทั้งนี้ให้แนวรับ 14, 14.50 บาท แนวต้าน 15 – 15.50, 17 บาท ยังคงแนะนำ “ซื้อ” ราคาเป้าหมาย 18 บาท 